***ГОДИШЕН ДОКЛАД***

***ЗА***

***ДЕЙНОСТТА НА***

***РАЙОНЕН СЪД – КАЗАНЛЪК***

***Казанлък, януари 2022 година***

Районен съд – Казанлък е един от най-големите необластни районни съдилища в страната. Дейността си по правораздаване Районен съд – Казанлък осъществява на територията на пет общини: общ. Казанлък, общ. Мъглиж, общ. Николаево, общ. Гурково и общ. Павел баня, с общо 63 населени места и население 99 671 човека *(данните за населението са взети от НСИ към 31.12.2019 г.).*

**I. КАДРОВА ОБЕЗПЕЧЕНОСТ И ОРГАНИЗАЦИЯ**

**НА РАБОТАТА НА СЪДА**

През 2021 г. Районен съд – Казанлък разполага по щат със следните длъжности: 10 съдии, в т.ч. Председател и Заместник-Председател, двама държавни съдебни изпълнители, двама съдии по вписванията и 35-ма съдебни служители.

С решение на Съдийската колегия на Висшия съдебен съвет по Протокол № 13/20.04.2021г. съдия Радослава Маждракова бе назначена за Адм. ръководител-Председател на Районен съд – Казанлък, за втори мандат, която встъпи в длъжност на 19.05.2021 г.

Беше прекратено трудовото правоотношение с Мария Станимирова Стоянова – държавен съдебен изпълнител, поради заемане на длъжността въз основа на конкурс от Ивайло Митков Енчев, който встъпи в длъжност на 25.02.2021 г.

Със заповед № 807/28.09.2021 г. на Административния ръководител на Окръжен съд – Стара Загора, ДСИ Ивайло Енчев е командирован да изпълнява длъжността държавен съдебен изпълнител и в Районен съд – Стара Загора през 3 дни от седмицата.

След проведен конкурс, със заповед на Административния ръководител, бяха назначени съдебните служители: Анна Марианова Тенева – призовкар, считано от 01.02.2021 г.; Мария Станимирова Стоянова – съдебен секретар, считано от 01.04.2021 г. и Милена Величкова Вълчева – гл. счетоводител, считано от 02.12.2021 г.

С Решение на Съдийската колегия на Висшия съдебен съвет по Протокол № 35/12.10.2021 г. бе увеличена щатната численост с 1 щ. бр. за длъжността „Съдебен помощник“, на която на основание чл. 343, ал. 2 от Закона за съдебната власт бе преназначена Мария Стоянова, считано от 01.12.2021 г.

През 2021 г. бяха прекратени трудовите правоотношения с двама съдебни служители:

- Цветана Станчева Иванова-Начева – призовкар, считано от 01.02.2021 г., поради заемане на длъжността въз основа на конкурс;

- Милка Никифорова Палева – главен счетоводител, считано от 15.06.2021 г. */придобиване право на пенсия за осигурителен стаж и възраст/,* която остана да работи като гл. счетоводител до заемане на длъжността въз основа на конкурс;

През 2021 г. продължи актуализирането на длъжностните характеристики на съдебните служители в съответствие с Правилника за администрацията в съдилищата, вкл. и за длъжността „Съдебен помощник“, която е разкрита за първи път в Районен съд – Казанлък.

През месец ноември 2021 г., на основание чл. 158 и следващите от Правилника за администрацията в съдилищата, беше извършена периодична атестация на съдебните служители, като четирима от тях бяха стимулирани чрез повишаване в ранг.

Инициативите „Ден на отворените врати“ и участието на Районен съд – Казанлък в образователната програма „Съдебната власт – информиран избор и гражданско доверие. Отворени съдилища и прокуратури“ бяха планирани, но предвид епидемиологичната обстановка в страната, не се реализираха.

През отчетният период в обучение участва призовкарят Ваня Григорова – "Етично поведение на съдебния служител".

Във връзка с обявеното извънредно положение, свързано с разпространение на коронавирусната инфекция „Covid 19“ и взетите решения на Съдийската колегия на Висшия съдебен съвет за организация работата на съдилищата в условията на пандемия, беше създадена оптимална организация на работата, с оглед опазване здравето и безопасността на работещите и посещаващите съдебната палата при Районен съд – Казанлък. Със заповед № 56/07.06.2021 г. на Председателя на съда бяха актуализирани правилата и мерките за работа в съда в условията на пандемия.

Със заповед № 81/09.07.2021 г. бяха утвърдени Стратегически план на Районен съд – Казанлък за организацията на работа през периода 2021 – 2025 г. и Риск-регистър на съда.

**II. ПРЕДЛОЖЕНИЕ ЗА ПРОМЕНИ В ЩАТА**

В началото на 2021 г., след анализ на статистическите данни и отчитайки постъплението на граждански и наказателни дела, значителното увеличение на гражданските дела през календарната година и ползваните продължителни отпуски за временна неработоспособност на част от магистратите от гражданско отделение, стои на дневен ред необходимостта от увеличаване на щатната численост на съда с още една щатна бройка за съдия. Независимо от предприетите организационни мерки за преодоляване високата натовареност на магистратите както от наказателното, така и от гражданското отделение и с оглед продължителното отсъствие на съдия Валентина Тодорова от гражданско отделение, намирам за необходимо отпускането на една щатна бройка за съдия в гражданско отделение.

Статистическите отчети в Районен съд – Казанлък в края на всяко шестмесечие се извършват от съдебните секретари и обобщават от административния секретар, но това се отразява на дейността по правораздаване в съда, като особено в края на тази отчетна година, поради пенсиониране на служител пряко ангажиран с нея, изготвянето й отне значителен времеви и човешки ресурс, поради което намирам, че следва да бъде направено поредно предложение до Комисия „Съдебна администрация“ към Висшия съдебен съвет за разкриване на щат „Статистик“.

**III. ИЗВЪРШЕНИ ПЛАНОВИ ПРОВЕРКИ ОТ ИНСПЕКТОРАТА КЪМ ВИСШИЯ СЪДЕБЕН СЪВЕТ В РАЙОНЕН СЪД –КАЗАНЛЪК**

През 2021 г. в Районен съд – Казанлък не са извършвани проверки от Инспектората към Висшия съдебен съвет.

**IV. ДВИЖЕНИЕ НА ДЕЛАТА**

През 2021 г. в Районен съд – Казанлък са постъпили общо **5 289 бр.** дела – с 565 бр. дела повече от предходната година /*За сравнение:* през 2020 г. са постъпили общо 4724 бр. дела; през 2019 г. –5065 бр. дела; през 2018 г. – 4830 бр. дела/.

Средното месечно постъпление на 1 съдия на база 12 месеца е **48,97 бр.** дела. /*За сравнение:* през 2020 г. – 43,74 бр. дела; през 2019 г. – 42,21 бр. дела;през 2018 г. – 40,25 бр. дела/.

Показателят е закономерна последица от увеличаващата се през годините обща натовареност на съдиите от Районен съд-Казанлък и в частност на увеличение на гражданските дела, като през календарната 2021 г. в Районен съд – Казанлък са работили 9 съдии, поради отсъствие на съдия Валентина Тодорова, която е в отпуск по майчинство.

**НАКАЗАТЕЛНИ ДЕЛА**

През 2021 г. са постъпили общо **1445 бр.** наказателни дела – с 4 бр. повече от предходната година */За сравнение:* през 2020 г. са постъпили общо 1441 бр. наказателни дела*;* през 2019 г. – 1412 бр. наказателни дела; през 2018 г. – 1440 бр. наказателни дела/.

В сравнителния период може да се очертае тенденция за устойчивост на постъпилите дела през посочените години.

Средномесечното постъпление на един съдия от наказателно отделение на база 12 месеца по щат за 2021 г. е **24,08 бр.** дела.

Броят на новопостъпилите наказателни дела от общ характер за 2021 г. е **386**. /*За сравнение:* през 2020 г. е 412 бр. дела, през 2019 г. – 306 бр. дела, през 2018 г. – 301 бр. дела/. Намален е броят на наказателните дела от общ характер с 26 бр.,но този показател остава стабилен в сравнение с предходните години.

От общия брой новопостъпили НОХД, със споразумение са внесени **229 бр.** дела. Със споразумение по реда на чл. 384 от НПК са приключили **57 бр.** дела. /*За сравнение:* през 2020 г.от общия брой новопостъпили НОХД, със споразумение са внесени 185 бр. дела. Със споразумение по реда на чл. 384 от НПК са приключили 88 бр. дела; през 2019 г. от общия брой новопостъпили НОХД, със споразумение са внесени 158 бр. дела. Със споразумение по реда на чл. 384 НПК са приключили 66 бр. дела/.

Прекратено е съдебното производство и на Районна прокуратура – Стара Загора, ТО – Казанлък са върнати за доразследване през 2021 г. **5 бр.** дела, от които **2 бр.** по НОХД и **3 бр.** по 78а НК. /*За сравнение:* през 2020 г. са върнати за доразследване 10 бр. дела, от които 9 бр. по НОХД и 1 бр. по чл.78а НК, през 2019 г. са върнати за доразследване 12 бр. дела, от които 7 бр. по НОХД и 5 бр. по чл.78а НК, през 2018 г. е прекратено съдебното производство и на Районна прокуратура – Казанлък са върнати за доразследване 6 бр. дела, от които 4 бр. по НОХД и 2 бр. по чл. 78а НК/, като е видно, че броят на върнатите дела на Районна прокуратура – Стара Загора, ТО – Казанлък през 2021 г. е намалял в сравнение с предходната година.

За прекратяване на съдебното производство и връщане на делата за допълнително разследване на Районна прокуратура – Стара Загора, ТО – Казанлък следва да бъдат обобщени следните причини:

- по-голямата част от делата са върнати за доразследване, поради допуснати съществени нарушения на процесуалните правила, тъй като обвинителният акт или постановлението на РП не отговарят на изискванията на чл. 246, ал. 2 НПК – в обстоятелствената му част не се излагат в пълен обем фактическите обстоятелства, върху които се основава обвинението, като не са посочени елементи от състава на същото – не са били описани всички съставомерни признаци на деянието, констатирани са несъответствия в обстоятелствената и диспозитивна част на обвинителния акт или постановлението;

- друга причина за връщане на делата на РП – Стара Загора, ТО-Казанлък е, че са били нарушени правата на обвиняемия или пострадалия в хода на досъдебното производство,като обвиняемият е бил възпрепятстван да научи за какво престъпление е привлечен в това му качество или с други думи да се запознае с всички съставомерни признаци на престъпния състав.

През 2021 г. са подадени **13 бр.** протести. Върнати от въззивната инстанция са **14 бр.** дела, от които протестираните съдебни актове по 8 бр. дела са потвърдени, по 5 бр. дела – отменени и по 1 бр. дела – изменени.

През 2021 г. съдиите от наказателното отделение са разгледали общо **1658** **бр.** дела, от които **1445 бр.** са постъпили през годината и **213** **бр.** са висящи в началото на периода.

През отчетния период са били разгледани **446 бр.** **НОХД**. Свършени са **410 бр.** дела или 91,93%. От тях в срок до три месеца са приключили **337 бр.** дела или 82,20%. За доразследване са върнати **2 бр.** дела, а **7 бр.** са прекратени по други причини.

/*За сравнение:* през 2020 г. съдиите от наказателното отделение са разгледали общо 1576 бр. дела, от които 1441 бр. са постъпили през годината и 135 бр. са висящи в началото на периода. Разгледани 444 бр. наказателни общ характер дела. Свършени са 384 или 86,49 %. От тях в срок до три месеца са приключили 330 дела или 85,94 %. За доразследване са върнати 9 бр. дела, а 6 бр. са прекратени по други причини;

През 2019 г. съдиите от наказателното отделение са разгледали общо 1536 бр. дела, от които 1412 бр. са постъпили през годината и 124 бр. са висящи в началото на периода. Разгледани са 333 бр. наказателни общ характер дела. Свършени са 301 или 90,39 %. От тях в срок до три месеца са приключили 275 дела или 91 %. За доразследване са върнати 7 бр. дела, а 3 бр. са прекратени по други причини/.

В края на отчетния период са останали несвършени **36 бр.** НОХД.

От направения сравнителен анализ е видна тенденция за запазване броя на свършените в тримесечен срок дела. Следва да се отчете, че през 2021 г. с оглед обявената епидемична обстановка в страната, свързана с разпространението на коронавирусната инфекция и значителната заболеваемост на магистрати, адвокати и граждани, участници в процеса, се наложи отлагане на част от делата, което е причина и за отчетения по-нисък показател относно свършените в тримесечен срок дела.

Новопостъпилите през 2021 г. **НЧХД** са **11 бр.** /*За сравнение:* новопостъпилите през 2020 г. НЧХД са 16 бр., през 2019 г. НЧХД – 9 бр., през 2018 г. – 22 бр./. Разгледани са **17 бр.** и са свършени **11 бр.,** от които в тримесечен срок са **4 бр.** или 36,36% от делата. Прекратени са **6 бр.** НЧХД, а със съдебен акт по същество са приключили **5 бр.** В края на периода са останали несвършени **6 бр.** дела.

През отчетния период са новообразувани **118 бр.** дела по **чл. 78а НК**, като останали несвършени от предходния период са 17 бр. Разгледани са **135 бр.** дела и са свършени **118 бр.,** от които **110 бр.** в тримесечния срок или 93,22%. Останали несвършени в края на периода са **17 бр.** дела. За доразследване са върнати **3 бр.** дела.

През 2021 г. са постъпили **682 бр. ЧНД**, разгледани са **700 бр.** /заедно с 18 бр. висящи в началото на периода/, свършени са **687 бр.,** от които **685 бр.** в срок до 3 месеца, което представлява 99,71%, несвършени са останали **13 бр.** дела. От тях са образувани **54 бр. ЧНД – разпити**, свършени в срок – **53 бр.** или 98,15%.

През календарната 2021 г. се забелязва тенденция за увеличаване броя на постъпилите ЧНД, разглеждани от дежурния съдия по дежурство, и в частност на делата, образувани по искане от РП за вземане МН “Задържане под стража“ или такива по молби за изменението й, което води до допълнителна натовареност на съдиите от наказателно отделение.

През отчетната година в съда са постъпили **248 бр.** **административно-наказателен характер дела**. Висящи в началото на периода са били 112 бр. дела. Разгледани са **360 бр.** дела и са свършени **294 бр.,** от които в срок до 3 месеца **144 бр.**

Образувани са **23 бр.** бързи производства. Производствата проведени по реда на гл.27 от НПК са **56 бр.**

През годината няма приключили производства по искане на обвиняемия.

Свършени са средномесечно на 1 съдия от наказателно отделение за 2021 г. – **25,33 бр.** дела. /*За сравнение:* през 2020 г. – 22,72 бр. дела, през 2019 г. – 23,35 бр. дела, през 2018 г. – 23,95 бр. дела/.

Средномесечното постъпление на 1 съдия от наказателното отделение през 2021 г. **е 24,08 бр.,** тъй като съдиите от наказателно отделение не са отсъствали за продължителен период от време, поради отпуск по болест или други причини.

От изложените в доклада данни произтичат следните изводи, касаещи образуването и движението на наказателните дела: в рамките на новопостъпилите дела е видно, че е налице тенденция за намаляване броя на делата за престъпления против личността през **2021 г. – 23 бр.** /*За сравнение:* през 2020 г. – 35 бр., през 2019 г. – 33бр., през 2018 г. – 22 бр./

През годината не са постъпили дела по чл. 159а-159в от НК и по чл. 152, ал. 3 от НК. Едно дело е постъпило по чл. 149-150 от НК.

Образуваните дела за престъпления против собствеността през 2021 г. са **98 бр.** дела /*За сравнение:* през 2020 г. са 116 бр., през 2019 г. – 83 бр. дела, през 2018 г. – 70 бр./.

Делата, постъпили в Районен съд – Казанлък за престъпления против стопанството през 2021 г. са **15 бр.** /*За сравнение:* през 2020 г. са 15 бр., през 2019 г. – 16 бр., през 2018 г. – 22 бр./.

Броят на делата за общоопасни престъпления, в т.ч. и на престъпленията в транспорта за 2021 г. са **178 бр.** /*За сравнение:* през 2020 г. са 173 бр., през 2019 г. са 121 бр., през 2018 г. – 123 бр./. В сравнение с предходните години този вид дела са се увеличили значително и най-вече тези, образувани за престъпления по чл. 343б, ал. 3 от НК.

През 2021 г. образуваните НОХД за престъпления, свързани с отглеждане на растения и престъпления, свързани с употреба на наркотични вещества са **28 бр.** /*За сравнение:* за 2020 г. – 21 бр., за 2019 г. – 20 бр., за 2018 г. са 15 бр./. Съществува тенденция за увеличение на този род дела.

По отношение на делата за престъпления против брака, семейството и младежта трябва да се отбележи, че броят им намалява – **21 бр. /***За сравнение:* за 2020 г. – 38 бр.,за 2019 г. – 30 бр., за 2018 г. – 35 бр./.

По внесен обвинителен акт са образувани **6 бр.** дела за престъпления против правата на гражданите. Броят на внесените дела за документни престъпления е **12**.

Броят на внесените през 2021 г. дела за престъпления против реда и общественото спокойствие е **14 бр.** За престъпление против дейността на държавните органи и обществени организации е постъпило **1 бр.** дело.

Съдиите от наказателното отделение са разгледали през 2021 г. общо  **1658 бр.** дела, от които **213 бр.** останали несвършени от миналата година и са свършили **1520** **бр.** дела, което представлява 91,68% . От тях са приключили в тримесечен срок **1280 бр.** или 84,21%.

/*За сравнение:* през 2020 г. са разгледани общо 1576 бр. дела, от които 213 бр. останали несвършени от миналата година и са свършили 1363 бр. дела, което представлява 86,48% . От тях са приключили в тримесечен срок 1148 бр. или 84,23.%.

През 2019 г. са разгледани общо 1536 бр. дела, от които 124 бр. останали несвършени от миналата година и са свършили 1401 бр. дела, което представлява 91,21% . От тях са приключили в тримесечен срок 1270 бр. или 91%.

През 2018 г. са разгледани общо 1561 бр. дела, от които 121 бр. останали несвършени от миналата година и са свършили 1437 бр. дела, което представлява 92,06% . От тях са приключили в тримесечен срок 1288 бр. или 90%/.

Средната продължителност за разглеждане на наказателните дела от постъпването им в съда до постановяване на съдебния акт за 2021 г. е **35,70 дни.** /*За сравнение:* за 2020 г. е 42,60 дни, за 2019 г. – 28,07дни, за 2018 г. – 33,12 дни/. Този показател е значително подобрен в сравнение с показателя от предходната година.

Насрочването на наказателните дела от общ характер, извън тримесечния срок, се допуска само с разрешение на Председателя на съда и то в периода на ползване на платения годишен отпуск от съдиите.

Отчитат се за поредна година много добри резултати, които се дължат на усилията на съдиите от наказателно отделение и съдебните служители, като разпределението на делата се извършва в деня на постъпването им, разпореждането на докладчика за насрочването се извършва в тридневен срок, призовките и съобщенията се изготвят също в тридневен срок, а връчването им се осъществява до 14 дни. В кратки срокове се администрират делата, по които са постъпили протести или жалби. През 2021 г. натовареността на съдиите от наказателно отделение е увеличена, тъй като продължават да участват в разпределението и на частни граждански дела, образувани по заявления по чл. 410 от ГПК, по чл. 50 от СК и чл. 127, ал. 1 от СК.

През отчетния период са решени със съдебен акт по същество **1156 бр.** наказателни дела. /*За сравнение:* през 2020 г. са 1024 бр. наказателни дела, през 2019 г. – 1104 бр. наказателни дела, през 2018 г. – 1153 бр. наказателни дела/.

През 2021 г. за престъпления от общ характер са съдени **421** лица, осъдени са **394** лица, в т.ч. **25** непълнолетни, като са оправдани **1** лице и **14** лица не са осъдени, поради прекратяване на производството по други причини.

/*За сравнение:* през 2020 г. за престъпления от общ характер са съдени 416 лица, осъдени са 399 лица, в т.ч. 15 непълнолетни, като са оправдани 2 лица и 15 лица не са осъдени, поради прекратяване на производството по други причини.

През 2019 г. за престъпления от общ характер са съдени 326 лица, осъдени са 315 лица, в т.ч. 14 непълнолетни, като е оправдано 1 лице и 10 лица не са осъдени, поради прекратяване на производството по други причини.

През 2018 г. за престъпления от общ характер са съдени 329 лица, осъдени са 322 лица, в т.ч. 11 непълнолетни, като е оправдано 1 лице и 6 лица не са осъдени, поради прекратяване на производството по други причини/.

През отчетната 2021 г. на **304** лица наложеното наказание е „Лишаване от свобода“ до 3 години, като 215 лица са осъдени условно и 89 лица – на ефективно наказание. На 3 лица е наложено наказание „Лишаване от свобода“ над 3 до 15 години. На 63 лица е наложено наказание „Пробация“. Глоба е наложена на 24 лица. Няма наложени други наказания.

/*За сравнение:* през 2020 г. на 306 лица наложеното наказание е „Лишаване от свобода“ до 3 години, като 224 лица са осъдени условно и 82 лица – на ефективно наказание. На 12 лица е наложено наказание „Лишаване от свобода“ над 3 до 15 години. На 59 лица е наложено наказание „Пробация“. Глоба е наложена на 20 лица. На две лица са наложени други наказания.

През 2019 г. на 233 лица наложеното наказание е „Лишаване от свобода“ до 3 години, като 168 лица са осъдени условно и 65 лица – на ефективно наказание. На 6 лица е наложено наказание „Лишаване от свобода“ над 3 до 15 години. На 48 лица е наложено наказание „Пробация“. Глоба е наложена на 24 лица. Четири лица са признати за виновни, но не са наказани.

През 2018 г. на 256 лица наложеното наказание е „Лишаване от свобода“ до 3 години, като 201 лица са осъдени условно и 55 лица 9 на ефективно наказание. На 5 лица е наложено наказание „Лишаване от свобода“ над 3 до 15 години. На 44 лица е наложено наказание „Пробация“. Глоба е наложена на 13 лица. Четири лица са признати за виновни, но не са наказани./

В края на 2021 г. са влезли в сила **120 бр.** присъди, от които присъди по НОХД – 115 бр. и по НЧХД – 5 бр., както и 286 бр. определения, с които са били одобрени споразумения, чието изпълнение е извършено в срок.

**Свършени наказателни дела по видове и сравнение с предходните три години:**

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| **Година** | **НОХД** | **НЧХД** | **78а НК** | **ЗБППМН** | **Реабилитация** | **Принудителни мед. мерки** | **Кумулации** | **АНД** | **УБДХ** | **Мерки** | **Други дела** | **ЧНД-Д** |
| **2021** | **410** | **11** | **118** | **4** | **8** | **102** | **33** | **273** | **21** | **65** | **44** | **519**  в т.ч. ЗЕС |
| **2020** | 384 | 14 | 102 | 3 | 5 | 59 | 29 | 291 | 18 | 42 | 34 | 382  в т.ч. ЗЕС |
| **2019** | 301 | 11 | 112 | 7 | 12 | 57 | 13 | 282 | 30 | 39 | 11 | 526  в т.ч. ЗЕС |
| **2018** | 300 | 24 | 123 | - | 14 | 39 | 19 | 314 | 19 | 19 | 11 | 555  в т.ч. ЗЕС |

**Решените по същество дела от общ характер по видове са:**

|  |  |  |  |  |  |
| --- | --- | --- | --- | --- | --- |
| **РЕШЕНИ ПО СЪЩЕСТВО**  **ОБЩ ХАРАКТЕР**  **/с присъда и споразумение/** | **БРОЙ ДЕЛА** | | | | |
| **2021г.** | **2020г.** | **2019г.** | **2018г.** | **2017г.** |
| Престъпления п/в  личността | 35 | 35 | 29 | 20 | 23 |
| Престъпления п/в правата  на гражданите | 6 | 2 | 2 | - | 1 |
| Престъпления п/в брака,  младежта и семейството | 24 | 31 | 31 | 36 | 34 |
| Престъпления п/в собствеността | 102 | 97 | 83 | 62 | 67 |
| Престъпления п/в  стопанството | 16 | 14 | 15 | 21 | 29 |
| Престъпления п/в държавата  и обществени организации | 1 | 1 | 1 | 1 | 1 |
| Документни престъпления | 12 | 10 | 7 | 15 | 13 |
| Престъпления п/в реда и  общественото спокойствие | 16 | 18 | 13 | 10 | 9 |
| Общоопасни престъпления | 184 | 161 | 110 | 128 | 163 |
| **ОБЩО:** | **396** | **369** | **291** | **293** | **340** |

В края на отчетната година са останали несвършени **36 бр.** НОХД. /*За сравнение:* през 2020 г. са били 60 бр. НОХД,през 2019 г. – 32 бр. НОХД, през 2018 г. – 27 бр. НОХД/.

Общо висящите наказателни дела в края на периода са **138 бр.** /*За сравнение:* през 2020 г. са 213 бр., през 2019 г. – 135 бр., през 2018 г. – 124 бр./. Процентното съотношение на несвършените дела спрямо постъпилите дела е **9,55%.** /*За сравнение:* през 2020 г. е 14,78%, през 2019 г. – 9,56%, през 2018 г. – 8,61%/.

**По глави от НК присъдите, одобрените споразумения и осъдените лица, сравнени с предходните три години са, както следва:**

**2021 година**

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Глави НК | Брой дела | Осъдени | В.т.ч.: непълнолетни | Лишаване от свобода  до 3 г. | В т.ч.условно | Лишаване от свобода  над 3 г. | Глоба | Пробация | Др.наказания |
| Престъпление против личността | 44 | 38 | 1 | 28 | 20 | 1 | 1 | 8 | - |
| Престъпление против правата на гражданите | 6 | 6 | - | 3 | 2 | - | - | 3 | - |
| Престъпление против брака, семейството и младежта | 24 | 22 | - | 13 | 10 | - | - | 9 | - |
| Престъпление против собствеността | 105 | 98 | 18 | 80 | 45 | 2 | 4 | 12 | - |
| Престъпление против стопанството | 16 | 15 | - | 8 | 7 | - | 3 | 4 | - |
| Престъпление против държавата, държавните органи и общ. организации | 1 | 1 | - | 1 | 1 | - | - | - | - |
| Документни престъпления | 12 | 12 | - | 10 | 10 | - | - | 2 | - |
| Престъпление против реда и обществ. спокойствие | 17 | 17 | - | 11 | 6 | - | - | 6 | - |
| Общоопасни престъпления | 185 | 185 | 6 | 150 | 114 | - | 16 | 19 | - |
| **ОБЩО:** | **410** | **394** | **25** | **304** | **215** | **3** | **24** | **63** | **-** |

**2020 година**

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Глави НК | Брой дела | Осъдени | В.т.ч.: Непълнолетни | Лишаване от свобода  до 3 г. | В т.ч.условно | Лишаване от свобода  над 3 г. | Глоба | Пробация | Др.наказания |
| Престъпление против личността | 35 | 33 | 1 | 19 | 15 | 2 | - | 12 | - |
| Престъпление против правата на гражданите | 2 | 2 | - | 2 | 2 | - | - | - | - |
| Престъпление против брака, семейството и младежта | 31 | 33 | - | 21 | 19 | - | 1 | 10 | 1 |
| Престъпление против собствеността | 97 | 125 | 12 | 98 | 45 | 10 | 2 | 14 | 1 |
| Престъпление против стопанството | 14 | 14 | - | 10 | 7 | - | 1 | 3 | - |
| Престъпление против държавата, държавните органи и общ. организации | 1 | 1 | - | 1 | 1 | - | - | - | - |
| Документни престъпления | 10 | 10 | - | 6 | 6 | - | - | 4 | - |
| Престъпление против реда и обществ. спокойствие | 18 | 19 | - | 12 | 11 | - | 2 | 5 | - |
| Общоопасни престъпления | 161 | 162 | 2 | 137 | 118 | - | 14 | 11 | - |
| **ОБЩО:** | **369** | **399** | **15** | **306** | **224** | **12** | **20** | **59** | **2** |

**2019 година**

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Глави НК | Брой дела | Осъдени | В.т.ч.: Непълнолетни | Лишаване от свобода  до 3 г. | В т.ч.условно | Лишаване от свобода над 3 г. | Глоба | Пробация | Др.наказания |
| Престъпление против личността | 29 | 34 | 4 | 16 | 14 | 3 | 1 | 14 | - |
| Престъпление против правата на гражданите | 2 | 2 | - | - | - | - | - | 2 | - |
| Престъпление против брака, семейството и младежта | 31 | 33 | - | 18 | 16 | - | 5 | 8 | 2 |
| Престъпление против собствеността | 83 | 98 | 6 | 82 | 39 | 3 | 5 | 7 | 1 |
| Престъпление против стопанството | 15 | 15 | - | 9 | 8 | - | - | 6 | - |
| Престъпление против държавата, държавните органи и общ. организации | 1 | 1 | - | - | - | - | 1 | - | - |
| Документни престъпления | 7 | 8 | - | 5 | 5 | - | 1 | 2 | - |
| Престъпление против реда и обществ. спокойствие | 13 | 13 | 1 | 9 | 5 | - | - | 3 | 1 |
| Общоопасни престъпления | 110 | 111 | 3 | 94 | 81 | - | 11 | 6 | - |
| **ОБЩО:** | **291** | **315** | **14** | **233** | **168** | **6** | **24** | **48** | **4** |

В наказателното отделение работят съдиите Радослава Маждракова, Невена Иванова, Тодор Тодоров, Михаил Михайлов и Деян Илиев.

С въвеждането през м. април 2021 г. на Единната информационна система в Районен съд – Казанлък и ползването на различен брой платен отпуск на магистратите от наказателно отделение се отчете разлика в натовареността при разпределение в отделните групи дела, но същата през 2022г. вече се преодолява.Следва да се отчете също, че Административният ръководител участва в разпределението на **наказателни** дела с 80% натовареност в отделните групи и на 100% в делата, разпределяни по дежурство. Разликата в броя на делата се получава от постъплението на делата, разпределяни на дежурен съдия и от броят на делата, останали несвършени от съответния съдия в края на предходната година. За резултатите на всеки съдия в наказателното отделение е приложена таблица.

До завръщане на Валентина Тодорова – съдия в гражданското отделение, всички съдии в наказателното отделение участват и на 100% в разпределението на **граждански** дела от групите „Заповедни производства по чл. 410 ГПК“ и „Молби по чл. 50 СК и по чл. 127, ал. 1 СК“.

Въз основа на заповед на Административния ръководител ежемесечно съдебните секретари изготвят писмени справки по съдии, чрез които се проследява движението на делата и спазването на кратките срокове, предвидени в НПК, както и справки за дела с просрочени съдебни актове. Регулярната проверка на срочните книги от административния ръководител също дава възможност да се проследяват движението и сроковете по наказателни дела. Не е имало необходимост да се предприемат съответни мерки, тъй като съдебните актове, изготвяни от магистратите, са били винаги в законоустановения срок. Това е отличен показател за работата на съдиите от наказателното отделение.

През 2021 г. са били обжалвани и протестираниобщо **178** съдебни акта, постановени по наказателни дела, от които: 40 присъди, 117 решения и 21 определения и разпореждания**.** От тях по дела от административно- наказателен характер – 105.

През календарната 2021 г. са били върнати от горната инстанция **204 бр.** дела. Оставени са в сила общо **127** акта от върнатите от по-горната инстанция /109 бр. присъди и решения и 18 бр. определения/. Изцяло отменени са 59 акта, както и са изменени 10 бр. от върнатите през годината съдебни актове. В процентно изражение потвърдените актове представляват 62,25%, отменените – 28,92% и изменените са 4,90%. Процентите са изчислени към обжалваните, върнати през календарната година дела, а не към подлежащите на обжалване актове.

/*За сравнение:* през 2020 г. са били обжалвани и протестираниобщо 164 съдебни акта, постановени по наказателни дела, от които: 30 присъди, 99 решения и 35 определения и разпореждания**.** От тях по дела от административно- наказателен характер – 98. През календарната 2020 г. са били върнати от горната инстанция 140 бр. дела. Оставени са в сила общо 131 акта от върнатите от по-горната инстанция /67 бр. присъди и решения и 20 бр. определения/. Изцяло отменени са 48 акта, както и са изменени 5 бр. от върнатите през годината съдебни актове. В процентно изражение потвърдените актове представляват 62,14%, отменените – 34,29% и изменените са 3,57%. Процентите са изчислени към обжалваните, върнати през календарната година дела, а не към подлежащите на обжалване актове;

През 2019 г. са били обжалвани и протестирани общо 172 акта, постановени по наказателни дела, от които: 21 присъди, 118 решения и 38 определения и разпореждания. От тях по дела от административно- наказателен характер – 122. През календарната 2019 г. са били върнати от горната инстанция 178 бр. дела. Оставени са в сила общо 131 акта от върнатите от по-горната инстанция /106 бр. присъди и решения и 25 бр. определения/. Изцяло отменени са 41 акта, както и са изменени 6 бр. от върнатите през годината съдебни актове. В процентно изражение потвърдените актове представляват 73,60%, отменените – 23,03% и изменените са 3,37%. Процентите са изчислени към обжалваните, върнати през календарната година дела, а не към подлежащите на обжалване актове.

Констатира се незначително намаление на потвърдените съдебни актове в сравнение с 2019 г.

Като основни причини за отмяна на съдебните актове по наказателни дела от страна на горните инстанции следва да се посочат неотчетени от съда отстраними съществени процесуални нарушения, допуснати в хода на досъдебното производство, допуснати от самия съдебен състав, както и неправилно приложение на материалния закон, главно по отменените дела от Административен съд – Стара Загора.

**БЮРО „СЪДИМОСТ“ при Районен съд – Казанлък**

В бюро „Съдимост“ през 2021 г. са издадени **5984** свидетелства за съдимост и **3012** справки за съдимост, като са обработени **545** бюлетини**.**

/*За сравнение:* през 2020 г. са издадени 6418 свидетелства за съдимост и 2864 справки за съдимост, като са обработени 525 бюлетини, през 2019 г. – 6916 свидетелства за съдимост и 2291 справки за съдимост, като са обработени 456 бюлетини; през 2018 г. – 8385 свидетелства за съдимост и 2207 справки за съдимост, като са обработени 511 бюлетини/.

В бюро „Съдимост” работи един съдебен служител. При отсъствие на титуляра, последният се замества от друг съдебен служител, обучен да работи в бюро „Съдимост“.

През годината не са допускани забавяния при издаване на справките и свидетелствата за съдимост.

**ГРАЖДАНСКИ ДЕЛА**

През 2021 г. в съда са постъпили **3844 бр.** граждански дела, с 561 бр. повече в сравнение с предходната година. /*За сравнение:* през 2020 г. са 3283 бр. граждански дела, през 2019 г. – 3653 бр. граждански дела, през 2018 г. – 3390 бр. граждански дела/.

От общия брой граждански дела за разглеждане, през 2021 г. са постъпили **2648 бр.** заповедни производства по чл. 410 и чл. 417 ГПК.

Исковете по СК, ЗЗДН, ЗЛС, ЗГР, ЗЗДетето и ЗБЖИРБ са **367 бр.,** в т.ч. по ЗЗДН – **35 бр.** Облигационните искове са общо **121 бр.** Вещните искове са **20 бр.** Делбите и исковете по Закона за наследството са **33 бр.** Постъпилите установителни искове са **156 бр.** Исковете по КТ са **26 бр.** Административните производства са **1 бр.**

Исканията за допускане на обезпечение са **6 бр**. Други частни производства са **438 бр.**, от които 26 са по регламенти. Други граждански дела – **28 бр.**

Средномесечното постъпление на един съдия от гражданско отделение на база 12 месеца по щат за 2021 г. е **42,17 бр.** дела, а на съдия от наказателно отделение – **21,95 бр**. дела или общо **32,03 бр.** граждански дела средно на магистрат.

/*За сравнение:* средномесечното постъпление на един съдия от гражданско отделение на база 12 месеца по щат за 2020 г. е 36,93 бр. дела, а на съдия от наказателно отделение – 17,78 бр. дела или общо 27,36 бр. граждански дела средно на магистрат;

Средномесечното постъпление на един съдия от гражданско отделение на база 12 месеца по щат за 2019 г. е 45,52 бр. дела, а на съдия от наказателно отделение – 15,37 бр. дела или общо 60,89 бр. граждански дела; за 2018 г. е 56,50 бр. дела, за 2017 г. – 59,98 бр. дела/.

През 2021 г. съдиите от гражданското отделение са разгледали **3087 бр.** граждански дела, а съдиите от наказателното отделение – **1335 бр.** граждански дела. /*За сравнение:* през 2020 г. съдиите от гражданското отделение са разгледали 2216 бр. граждански дела, а съдиите от наказателното отделение – 1067 бр. граждански дела, през 2019 г. съдиите от гражданско отделение са разгледали 3 096 бр. граждански дела, а съдиите от наказателно отделение – 926 бр. граждански дела. През 2018 г. – 3694 бр. граждански дела/.

Средномесечно съдиите от гражданското отделение са разгледали по **64,25 бр.** граждански дела, а съдиите от наказателно отделение – по **22,25 бр.** граждански дела.

Свършени през 2021 г. са **3973 бр.** граждански дела. Съотношението между свършени и разгледани дела за 2021 г. е 89,85 %.

/ *За сравнение:* през 2020 г. са свършени 3166 бр. граждански дела, като съотношението между свършени и разгледани дела за 2020 г. е 84,56 %; през 2019 г. са свършени 3561 бр. граждански дела. Съотношението между свършени и разгледани дела е 88,54%; през 2018 г. свършените дела са 3325 бр. Съотношението между свършени и разгледани дела е 90,01%. /.

Постигнат е много добър резултат при разглеждането и приключването на гражданските дела. Този показател е подобрен в сравнение показателя от предходната година.

От свършените през 2021 г. **3973 бр.** граждански дела, със спогодба са приключили **37 бр., 402 бр.** са прекратени по други причини, а останалите **3534 бр.** са приключили с постановяване на акт по същество. В срок до три месеца са свършени **3583 бр.** дела, което представлява **90,18%.**

/*За сравнение:* от свършените през 2020 г. 3166 бр. граждански дела, със спогодба са приключили 28 бр., 356 бр. са прекратени по други причини, а останалите 2782 бр. са приключили с постановяване на акт по същество. В срок до три месеца са свършени 2834 бр. дела, което представлява 89,51%;

От свършените през 2019 г. 3561 бр. граждански дела, със спогодба са приключили 44 бр., 274 бр. са прекратени по други причини, а останалите 3243 бр. са приключили с постановяване на акт по същество. В срок до три месеца са свършени 3330 бр. дела, което представлява 93.51%;

От свършените през 2018 г. 3325 бр. дела, със спогодба са приключили 32 бр., 302 бр. са прекратени по други причини, а останалите 2 991 бр. са приключили с постановяване на акт по същество. В срок до три месеца са свършени 3072 бр. дела, което представлява 92%/.

Видно е, че процентът на свършените в срок до три месеца дела е стабилен,което е един отличен показател за работата на съдиите от гражданско и наказателно отделение.

В края на отчетния период са останали несвършени **449 бр.** дела, което представлява **10,15%** от делата за разглеждане. /*За сравнение:* през 2020 г. са останали несвършени 578 бр. дела, което представлява 15,44%, през 2019 г. – 461 бр. дела, което представлява 12,62%, през 2018 г. са били 369 бр. дела, което представлява 9,99%/.

В рамките на последните четири години, броят на несвършените в края на годината дела е сравнително постоянен. Като основна причина за това следва да се посочи предвидения в чл. 131 ГПК срок за размяна на книжата и срещаните трудности във връзка с връчването им, както и отсъствието на страните по делата, поради заболяване.

За периода от 2018 г. – 2021 г. показателите за свършени граждански дела в Районен съд – Казанлък са следните:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Година | Искове по СК, ЗЗДН, ЗЛС, ЗГР, ЗЗДет., ЗБЖИРБ | Облигационн искове | Вещни  искове | Делби и  искове по ЗН | Установителни искове | Искове  по КТ | Други дела в т.ч. адм. и частни производства | Заповедно  производство |
| **2021** | **385** | **114** | **15** | **18** | **200** | **37** | **500** | **2704** |
| **2020** | 348 | 113 | 15 | 17 | 192 | 58 | 374 | 2049 |
| **2019** | 382 | 137 | 22 | 18 | 260 | 25 | 445 | 2272 |
| **2018** | 402 | 135 | 14 | 29 | 213 | 20 | 389 | 2123 |

Средномесечно свършените дела през 2021 г. от един съдия от гражданско отделение на база 12 месеца е **44,35 бр.** дела, а тези разгледани от съдиите от наказателно отделение са **21,87 бр.** дела.

/*За сравнение:* средномесечно свършените дела през 2020 г. от един съдия от гражданско отделение на база 12 месеца е 43,27 бр. дела, а тези разгледани от съдиите от наказателно отделение са 18,15 бр. дела.

Средномесечно свършените дела през 2019 г. от един съдия от гражданско отделение на база 12 месеца е 44,55 бр. дела, а тези разгледани от съдиите от наказателно отделение са 14,80 бр. дела или общо 59,35 броя.

През 2018 г. свършените дела от един съдия от гражданско отделение на база 12 месеца е 55,42 бр. дела/.

Средната продължителност на разглеждане на гражданските дела от образуването до постановяването на съдебен акт е **47,51 дни** за делата, разгледани от съдиите от гражданско отделение.

Средната продължителност на разглеждане на гражданските дела от образуването до постановяването на съдебен акт е **5,24 дни** от съдиите от наказателно отделение, разглеждали граждански дела.

С въвеждането през м. април 2021 г. на Единната информационна система в Районен съд – Казанлък и ползването на различен брой дни платен отпуск и отпуск по болест от магистратите от гражданско отделение се отчете разлика в натовареността при разпределение в отделните групи дела, но същата през 2022 г. вече се преодолява. Разликата в броя на делата се получава и от постъплението на делата, разпределяни на дежурен съдия и броят на делата, останали несвършени от съответния съдия в края на предходната година. За резултатите на всеки съдия от гражданско отделение е приложена таблица.

През отчетния период са обжалвани общо **136 бр.** граждански дела. От върнатите към края на отчетния период дела, които са **116 бр.**  е видно, че **71 бр.** съдебни актове са оставени в сила, което представлява 61,21%; изцяло отменени са **36 бр.** съдебни актове – 31,03%, от които **32 бр.** – 27,59% по виновно поведение на съда, а по обективни причини – представяне на нови доказателства, отказ от иска пред въззивната инстанция или постигане на спогодба пред тази инстанция /невиновно поведение на съда/ – **4 бр.** – 3,45%;

**8 бр.** – 6,90% съдебни акта са потвърдени в едната част, отменени или обезсилени в другата част по виновно поведение на съда, а **1 бр.** по обективни причини – 0,86% .

/*За сравнение:* През 2020 г. са обжалвани общо 164 бр. граждански дела. От върнатите към края на отчетния период дела, които са 151 е видно, че 100 бр. съдебни актове са оставени в сила, което представлява 66,23%, изцяло отменени са 28 бр. дела – 18,54% по виновно поведение на съда, а по обективни причини – представяне на нови доказателства, отказ от иска пред въззивната инстанция или постигане на спогодба пред тази инстанция /невиновно поведение на съда/ – 2 бр. – 1,32%, 20 бр. – 13,25% съдебни акта са потвърдени в едната част, отменени или обезсилени в другата част по виновно поведение на съда, а 1 бр. по обективни причини – 0,66%;

През 2019 г. са обжалвани общо 186 бр. граждански дела. От върнатите към края на отчетния период дела, които са 194 е видно, че 141 бр. съдебни актове са оставени в сила, което представлява 72.68%, изцяло отменени са 30 бр. дела – 15,46% по виновно поведение на съда, а по обективни причини – представяне на нови доказателства, отказ от иска пред въззивната инстанция или постигане на спогодба пред тази инстанция /невиновно поведение на съда/ – 1 бр. – 0,52%, 18 бр. – 9,28% съдебни акта са потвърдени в едната част, отменени или обезсилени в другата част по виновно поведение на съда, а 4 бр. по обективни причини – 2,06%/.

Намаляването на потвърдените съдебни актове в сравнение с предходната година е незначително, като сравнителният анализ на този показател през годините води до извода за едни стабилни резултати и през изминалата година.

През годината няма постъпили молби за определяне срок при бавност.

Изложените статистически данни и техният анализ дават основание да се приеме, че през 2021 г. се е запазила тенденцията за бързина при насрочване, разглеждане и решаване на делата, независимо от продължителното отсъствие на съдия от гражданско отделение и цялостното отражение на пандемията от ковид-19 върху правораздавателната дейност.

В гражданското отделение при Районен съд – Казанлък през 2021 г. са работили съдиите Йовка Пудова, Кети Косева, Нейко Нейков и Стела Георгиева.

До завръщане на Валентина Тодорова – съдия в гражданското отделение, всички съдии в гражданското отделение участват на 50% при разпределение на граждански дела от група „Заповедни производства по чл. 410 ГПК“ и на 100% при разпределение на граждански дела от групата „Молби по чл. 50 СК и по чл. 127, ал. 1 СК“.

При разпределение на граждански дела във всяка от останалите групи, Заместник-Административният ръководител участва на 90%, а останалите съдии в гражданското отделение – на 100%.

И през отчетната година, продължи практиката съдебните секретари да изготвят ежемесечни справки за движението на делата по чл. 310 ГПК, както и за неизготвените в законовите срокове съдебни актове. Изводите от тези справки сочат, че независимо от високото си натоварване, магистратите от гражданското отделение се стремят да съблюдават предвидените в законите срокове за движение и приключване на делата.

Натовареността на съдиите в Районен съд – Казанлък по щат за изминалата 2021 г. е **50,67** **бр.** дела спрямо делата за разглеждане и **45,78 бр.** спрямо свършените дела. /*За сравнение:* през 2020 г. е 44,33 бр. дела спрямо делата за разглеждане и 37,74 бр. спрямо свършените дела, през 2019 г. – 46.32 бр. дела спрямо делата за разглеждане и 41,35 бр. спрямо свършените дела; за 2018 г. – 43,79 бр. дела спрямо делата за разглеждане и 39,68 бр. спрямо свършените/.

Действителната натовареност през 2021 г. общо за съда е **56,30 бр**. дела спрямо делата за разглеждане и **50,86 бр.** дела спрямо свършените дела. /*За сравнение:* през 2020 г. е 49,72 бр. дела спрямо делата за разглеждане и 42,33 бр. дела спрямо свършените дела, през 2019 г. – 47,50 бр. дела спрямо делата за разглеждане и 42,41 бр. дела спрямо свършените дела; през 2018 г. – 44,53 бр. дела спрямо делата за разглеждане и 40,36 бр. дела спрямо свършените дела/.

**IV. СЪДЕБНО ИЗПЪЛНЕНИЕ**

През изминалата 2021 г. съдебно-изпълнителната служба работи с щат за двама държавни съдебни изпълнители – Стефка Хиновска – ръководител служба „СИС“ и Ивайло Енчев, както и с двама съдебни служители.

През отчетния период в съдебно-изпълнителната служба при Районен съд – Казанлък са постъпили **416** бр. дела. /*За сравнение:* през 2020 г. са постъпили 274 бр. дела, през 2019 г. – 454 бр. дела, през 2018 г. – 344 бр. дела/.

Констатира се, че изпълнителните дела са се увеличили със 142 бр. дела в сравнение с предходната година.

|  |  |  |
| --- | --- | --- |
| **ГОДИНА** | **ПОСТЪПИЛИ ДЕЛА** | **СЪБРАНА СУМА /ЛВ./** |
| **2021** | 416 | 378 999 |
| **2020** | 274 | 209 815 |
| **2019** | 454 | 279 008 |
| **2018** | 344 | 286 016 |

Средномесечното постъпление на дела на един държавен съдебен изпълнител за 12 месеца е **17,33 бр.** дела. /*За сравнение:* през 2020 г. е 11,42 бр. дела, през 2019 г. – 18,92 бр. дела, през 2018 г. – 14,33 бр. дела/.

При общо **4 526 бр.** изпълнителни дела за разглеждане, свършените са **321 бр.,** в т.ч. 9 бр. изпратени на друг съдебен изпълнител, което представлява – 7,09%.

*/За сравнение:* през 2020 г. при общо 4 463 бр. изпълнителни дела за разглеждане, свършените са 336 бр., в т.ч. 17 бр. изпратени на друг съдебен изпълнител, което представлява – 7,91%;

През 2019 г. при общо 4 574 бр. изпълнителни дела за разглеждане, свършените са 372 бр., в т. ч. 13 бр. изпратени на друг съдебен изпълнител, което представлява – 8,42%;

През 2018 г. при общо 4 323 бр. изпълнителни дела за разглеждане, свършените са 203 бр., в т.ч. 11 бр. изпратени на друг съдебен изпълнител, което представлява – 4,70% /.

Останалите несвършени дела са **4205 бр.** /*За сравнение:* през 2020 г. са 4110 бр. дела, през 2019 г. – 4189 бр. дела, през 2018 г. – 4120 бр. дела/.

Налице е тенденция на устойчивост в броя на несвършените дела в последните четири години. Най-голям брой несвършени дела /2550 бр./ са в полза на юридически лица, в т.ч. в полза на банки.

Събраната сума е в размер на **378 999 лв.** /*За сравнение:* през 2020 г. е 209 815 лв., през 2019 г. – 279 008 лв., през 2018 г. – 286 016 лв./.

От тези данни се установява, че през 2021 г. събраната сума от ДСИ е значително увеличена, което е много добър показател за тяхната работа.

Останалата за събиране сума в края на отчетния период е в размер на **3 610 754 лв.** /*За сравнение:* през 2020 г. е 3 484 173 лв., през 2019 г. – 3 473 837 лв., през 2018 г. – 3 865 560 лв./.

През 2021 г. са постъпили **6 бр.** жалби против действията на ДСИ, от които само една е уважена. Това също е много добър показател за работата на държавните съдебни изпълнители при Районен съд – Казанлък.

На държавните съдебни изпълнители е осигурен достъп за извършване на справки в регистъра на банковите сметки и сейфове при БНБ.

През отчетната година забавянето на движението на изпълнителните дела се дължи най-вече на недостатъчна активност от взискателите за посочване способ на изпълнение и несвоевременното внасяне на държавни такси, липса на имущество на длъжниците, като много от тях използват възможността да спестят сумата от пропорционална такса, ако внесат задължението си в доброволния двуседмичен срок.

Събраната сума от държавните вземания, възложени за събиране от ДСИ при Районен съд – Казанлък и на други ДСИ в страната, през 2021 г. възлиза на **45 280,71 лв.**

**V. СЛУЖБА ПО ВПИСВАНИЯТА**

Сравнителен анализ на вписванията за последните пет години:

|  |  |
| --- | --- |
| **Година** | **Брой на вписвания** |
| **2021** | **9263** |
| 2020 | 7182 |
| 2019 | 8369 |
| 2018 | 8220 |
| 2017 | 9128 |

През 2021 г. са постъпили **9263 бр.** актове, подлежащи на вписване, отбелязване или заличаване. Не са постановени откази за вписване. Приключени са **9263 бр.** вписвания. Образувани са **6721 бр.** нотариални дела.

/*За сравнение:* през 2020 г. са постъпили 7182 бр. актове, подлежащи на вписване, отбелязване или заличаване. Не са постановени откази за вписване. Приключени са 7182 бр. вписвания. Образувани са 5361 бр. нотариални дела.

През 2019 г. са постъпили 8 369 бр. актове, подлежащи на вписване, отбелязване или заличаване. Постановени са 3 бр. откази за вписване, които не са обжалвани. Приключени са 8366 бр. вписвания. Образувани са 6 244 броя нотариални дела.

През 2018 г. са постъпили 8 220 бр. актове, подлежащи на вписване, отбелязване или заличаване. Постановени са 15 бр. откази за вписване, от които 2 бр. са обжалвани и отменени от Окръжен съд – Стара Загора, след което вписването е извършено. Приключени са 8207 бр. вписвания. Образувани са 6 068 броя нотариални дела./

През сравнителния период се установява тенденция за увеличаване на вписванията в сравнение с предходните години, като натоварването на съдиите по вписванията остава високо. Създадена е много добра организация за работа от съдиите по вписванията Боряна Дянкова и Гергана Домузова, като същите се редуват при ползването на платения си годишен отпуск.

**VI. ОСЪЩЕСТВЕН КОНТРОЛ И ПРЕДПРИЕТИ МЕРКИ, СВЪРЗАНИ С ОРГАНИЗАЦИЯТА НА РАБОТА НА СЪДА**

От 2014 г. в Районен съд – Казанлък се води регистър на отводите. Направените констатации за 2021 г. са следните:

Общият брой на отводите в Районен съд - Казанлък през 2021 г. е **30**, от които са направени **17** отвода по граждански дела, като по **6** от тях са се отвели всички магистрати. Направените отводи по наказателни дела са **13.**

/*За сравнение:* Общият брой на отводите в Районен съд – Казанлък през 2020 г. е 33, от които са направени 21 отвода по граждански дела, като по 5 от тях са се отвели всички магистрати. Направените отводи по наказателни дела са 12, като по 2 от тях са се отвели всички съдии;

Общият брой на отводите в Районен съд – Казанлък през 2019 г. е 25, от които са направени 14 отвода по граждански дела, като по 6 от тях са се отвели всички магистрати. Направените отводи по наказателни дела са 11.

Общият брой на отводите през 2018 г. е 27, от които са направени 14 отвода по граждански дела, като по 9 от тях са се отвели всички магистрати. Направените отводи по наказателни дела са 13, по едно от които са се отвели всички магистрати/.

Констатира се сравнително сходен брой на отводите в наказателното и гражданското отделения, като техния брой в сравнение с 2020 г. е намален.

**VII. ФИНАНСОВА ОБЕЗПЕЧЕНОСТ**

Първоначално с решение на ВСС по протокол № 2/04.02.2021 г. утвърденият бюджет на съда за 2021 г. беше в размер на 2 147 954 лв.

С неколкократни компесаторни промени с решения на ВСС към 31.12.2021 г. беше утвърден окончателен бюджет в размер на **2 290 260 лв.** Същият е изпълнен, като от него за трудови възнаграждения на персонала са изразходвани 1 494 207 лв., за социални осигуровки – 396 703 лв. и за текуща издръжка –148 615 лв., в която се включват възнагражденията на вещи лица, консумативи /електроенергия, газ, вода, канцеларски материали и др./ и текущия ремонт.

Не са констатирани проблеми през изминалата година с разходването на бюджета, като същият е бил актуализиран. С цел подобряване на работната среда, при планирането на новия бюджет за 2022 г., следва да бъдат заложени и средства за изработка и доставка на ново офис обзавеждане на кабинетите на магистратите и съдебните служители (решение на комисия „Бюджет и финанси“ по протокол № 43/10.11.2021 г., т. 6), както и за цялостно саниране на съдебната палата.

Продължава ползването на текстообработваща програма WORD от всички съдии и съдебни служители, правната програма „АПИС-7”, която своевременно се актуализира, съгласно сключения договор. Бюро “Съдимост” продължава да работи със софтуерен продукт, единен за цялата страна. Счетоводната служба ползва програмата „TEREZ.

**VIII.СГРАДЕН ФОНД И ТЕХНИЧЕСКА ОБЕЗПЕЧЕНОСТ**

Съдебната сграда е публична държавна собственост. През 2016 г. бе издаден акт за публична държавна собственост № 8719/18.11.2016 г. на Областен управител – Стара Загора.

През 2020 г. бе издаден технически паспорт на съдебната палата рег. № ТП-70/13.08.2020 г.

С решение по протокол № 38/14.12.2005 г., ВСС задължи органите на съдебна власт и други органи, които са настанени в съдебните палати, считано от 01.01.2006 г. да разпределят и разплащат ежемесечно разходите за издръжката по предварително определена методика.

С решение на Пленума на Висшия съдебен съвет по протокол № 5/28.02.2019 г. бе утвърдено разпределението на ползването на помещенията в съдебна палата гр. Казанлък.

Районен съд – Казанлък, Районна прокуратура – Стара Загора, Агенция по вписванията, ОЗ “Охрана“ – Стара Загора и „ЦКБ“ АД клон Казанлък подписаха разделителни протоколи, съобразно заеманата от всяка институция площ, в сила от 01.01.2021 г.

От 2010 г. разходите се изплащат ежемесечно.

От месец януари 2006 г. в сградата има обособен пост за охраняване на обществения ред и осъществяване на пропускателен режим и сигурност, който се носи от шест служители на Областно звено „Охрана” – Стара Загора. Към настоящия момент, след работно време и в почивните дни охраната се осигурява от РУ на МВР гр. Казанлък.

Считано от 09.05.2019 г. в съдебната палата на Районен съд – Казанлък отново функционира банков офис на „ЦКБ“ АД клон Казанлък, като по този начин се улесняват гражданите при заплащане на такси, глоби и други към съда и Агенцията по вписвания.

През 2021 г. бяха отпуснати от Висшия съдебен съвет и усвоени от Районен съд – Казанлък парични средства за закупуване на 3 бр. персонални принтери (Решение на Пленума на ВСС по Протокол № 6/08.04.2021 г.).

Усилията за следващата календарна година следва да бъдат насочени към обзавеждане кабинетите на магистратите и съдебните служители /закупуване на нови мебели/. Следва да бъде направено и мотивирано искане до Комисия „Управление на собствеността“ при ВСС за отпускане на средства за външно саниране на съдебната палата, тъй като е установено нарушение на част от фасадата й.

През календарната 2021 година, макар и в условията на усложнена епидемична обстановка, съдът постигна отлични резултати, свързани с качеството на постановените съдебни актове, бързината при разглеждането и движението на делата, което се дължи на съвместната и екипна работа на магистрати и съдебни служители.

Изразявам благодарност на всички магистрати и съдебни служители за положения труд през изминалата година, като пожелавам много здраве на тях и на техните семейства, да бъдем колегиални един към друг, да отстояваме принципите си ,като зачитаме усилията и достойнството на всеки един магистрат и съдебен служител при упражняване на тази отговорна и трудна професия.

**Януари, 2022 г. АДМ. РЪКОВОДИТЕЛ:**  **Р. Маждракова**